     เป็นหนึ่งในร้านที่ผมอยากจะตามกัดคนรีวิวเป็นอย่างมาก เพราะทำให้ผมอยากซะเหลือเกิน แน่นอนมาเที่ยวทะเลฝั่งทะเลออกคราวนี้ ร้านนี้จึงเป็นเป้าหมายอันดับหนึ่งที่ต้องมาทานให้ได้ครับ

     ป้าอ่อน ซอยก๊วน เป็นร้านอาหารตามสั่งธรรมดานี่แหละครับ แต่พรีเมี่ยมตรงวัตถุดิบที่ใช้นำของสดมาจากทะเลโดยตรงไม่ว่าจะเป็นกุ้ง ปลาหมึก กั้ง ปู เอามาปรุงแต่งเสริฟให้เราทานแบบจุใจกันทีเดียว พิกัดร้านตั้งอยู่ถนนวชิรปราการ เส้นนี้จะเป็นเส้นที่เดินรถทางเดียวครับ แต่ต้องเข้าซอยเล็ก ๆ อีกหน่อยนะ ซิกแซก และคับแคบพอสมควร ร้านตั้งอยู่ด้านหน้าศาลเจ้าปุ่งไถ่กง ครับ บรรยากาศร้านเป็นบ้านเลยที่ทำชั้นล่างเป็นร้านอาหาร มีโต๊ะนั่งด้านนอกอยู่ 2-3 โต๊ะ (แต่จะร้อนแดดสักหน่อย) ร้านเปิดบริการทุกวันตั้งแต่เวลา 07.00 น. - 14.00 น. เบอร์โทรศัพท์ร้าน 089-247-1894 ครับ

     เมนูทางร้านมีทั้งราดข้าว และเป็นกับข้าวครับ จะเป็นพวกผัดพริกเผา ผัดกะเพรา ก๋วยเตี๋ยว ราดหน้า ข้าวผัด ผัดผงกะหรี่ และที่ขาดไม่ได้คือทอดกระเทียมครับ พวกกับข้าวก็เป็นต้มยำ ผัดฉ่า ผัดขิง แกงป่าเห็ดโคน ราคาตามสั่งจะอยู่ที่ 100-150 บาท ส่วนกับข้าวขายอยู่ที่ 100-300 บาทครับ สำหรับวันนี้ผมสั่งอะไรบ้างมาดูกัน

     ข้าวกระเทียมกั้ง (100 บาท) -- เหมือนเป็น signature ที่ใครมาจะต้องสั่งครับเมนูนี้ วันนี้กั้งตัวไม่เล็กไม่ใหญ่จนเกินไป สด เนื้อแน่น ทางร้านทำมาได้รสชาติดีครับ กลิ่นนี่หอม จุดเด่นอยู่ที่พริกไทยที่ใส่ลงไปครับ หอมมาก ๆ จานนี้ได้ข้าวหอมหุงมาสวย ๆ ด้วยแล้ว ชอบเลยครับ

     ข้าวกะเพราปลาหมึก (100 บาท) -- มาตั้งไกล สั่งกะเพราปลาหมึก แต่ก็ได้มาตู้มมากครับ ปลาหมึกชิ้นใหญ่ได้เยอะ โป่ะลงมานี่แทบจะไม่เห็นตัวข้าว ได้พริกน้ำปลาของป้าอ่อนแล้ว เผ็ดเหลือร้ายจริง ๆ ใครชอบทานเผ็ดเมนูนี้แนะนำเลย

     ข้าวผัดปู (100 บาท) -- จานนี้เหมือนจะไม่มีอะไร แต่น้องบอกว่า เนื้อปูอยู่ข้างล่างเยอะมาก ผัดข้าวมาได้ร่วน หอม ใช้ไฟได้ที่ เติมพริกน้ำปลาหน่อยอร่อยอีกเช่นกันครับ (พริกน้ำปลาแกนี่ขาดไม่ได้)

     ด้านการบริการ เนื่องจากวันนี้เป็นวันหยุดยาว ป้าอ่อนเลยหาคนมาช่วย มีลูกน้องถึง 3 คนครับ อาหารที่สั่งไม่ต้องรอนาน พนักงานนี่พูดจาดี คล่องแคล่วมืออาชีพทีเดียว น้ำดื่มมีบริการเสริฟถึงโต๊ะครับ ... อ่อ น้ำส้มคั้นสดของทางร้าน อร่อยชื่นใจมาก ส่วนเรื่องราคาถามว่าแพงมั้ย ผมเฉย ๆ นะครับ ผมเคยทานตามสั่งร้านดังร้านหนึ่งของเชียงใหม่ วันนั้นสั่งกะเพราปลาหมึก จานละ 60 บาท ได้เศษปลาหมึกมา 6 ชิ้นด้วยกัน (ข้าก็ทานมาแล้ว 55) เสียตังค์จ่ายป้าอ่อน 100 บาท คุ้มกว่าเยอะ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า